***Ako postupovať v oblasti domáceho učenia sa žiakov***

***z marginalizovaných rómskych komunít?***

**Vážené kolegyne, kolegovia,**

na základe Vašich správ, telefonátov a informácií o vzdelávaní žiakov z MRK v domácich podmienkach možno učiteľov, ktorí vzdelávajú žiakov zo SZP, konkrétne žiakov z marginalizovaných rómskych komunít, rozdeliť do dvoch skupín. Jednu tvoria učitelia, ktorým sa kontakt so žiakmi podarilo nadviazať. Blahoželáme im a prajeme veľa trpezlivosti a tvorivosti v ich neľahkej práci. Druhú skupinu predstavujú učitelia, ktorým sa z rôznych dôvodov kontakt nadviazať nepodarilo (absencia internetu, PC, zmena telefonických kontaktov, strach z epidémie...).

V tejto situácii je dôležité, aby predovšetkým táto skupina učiteľov oslovila najmä pracovníkov pomocných profesií (MOPS, TSP, KC, AOZ), ktorí môžu výrazne prispieť k riešeniu súčasných problémov v oblasti vzdelávania žiakov cieľovej skupiny. Odporúčame Vám, vážené kolegyne a kolegovia, aby ste sa s konkrétnymi pracovníkmi dohodli na termínoch, kedy im úlohy pre žiakov doručíte, resp. kedy si ich môžu vyzdvihnúť. Zároveň odporúčame, aby ste im prípadne jednotlivé zadania vysvetlili, keďže ich budú žiakom následne tlmočiť.

Pri príprave a tvorbe úloh, resp. pracovných listov odporúčame brať do úvahy, že rodičia často nedokážu svojim deťom zabezpečiť vhodné podmienky na učenie (v dome dieťa nemusí mať k dispozícii stôl, stoličku, písacie potreby, priestor..., chýba mu pokoj na prácu či konkrétna pomoc rodičov z rôznych dôvodov...).

Preto v záujme čo najoptimálnejšieho zvládnutia vzniknutej situácie navrhujeme, vážené kolegyne a kolegovia, niekoľko metodických odporúčaní v oblasti domáceho učenia sa žiakov:

* týždenne pripravujte a realizujte len jednu úlohu, resp. jeden pracovný list (myslite na to, že sám rodič dieťaťa často nedokáže vysvetliť zadanie ani riešenie úlohy v pracovnom liste),
* na jeden pracovný list formulujte maximálne 4 úlohy (menej je niekedy viac),
* zadania úloh by mali byť obsahovo blízke prostrediu a možnostiam žiakov (individuálne charakteristiky a špecifiká svojich žiakov poznáte najlepšie),
* pokyny na vypracovanie úloh by mali byť výstižné, konkrétne, a zároveň čo najkratšie (napr. Doplň do vety chýbajúce slovo.),
* využívajte v pokynoch jednoduché, no „presné“ aktívne slovesá (napíš, doplň, podčiarkni, nakresli...),
* primerane zadávajte aj úlohy zamerané na pozorovanie,
* na pracovnom liste uvádzajte vždy meno žiaka a ulicu, na ktorej býva (kvôli doručeniu a spätnej väzbe),
* pri tvorbe úloh odporúčame učiteľom druhého stupňa navzájom spolupracovať, využívať medzipredmetové vzťahy,
* v spolupráci s pracovníkmi pomocných profesií pomôžte žiakom napr. s písacími potrebami.

Vážené kolegyne a kolegovia,

v tejto situácii, spôsobenej pandémiou, je nesmierne žiaduce, aby ste v každodennom úsilí sprostredkovať Vašim žiakom informácie a vedomosti im prijateľnou formou, boli dôslední, empatickí a ľudsky vnímaví. Pri vyhodnocovaní plnenia úloh nezabudnite žiaka i rodiča pochváliť za každý, čo i len najmenší prejav snahy a ústretovosti k povinnostiam.

V tejto fáze domáceho učenia sa predsa nejde o množstvo učiva či plnenie obsahového štandardu za každú cenu, prioritný by mal byť pocit, že každý žiak je pre Vás rovnako dôležitý, že mu venujete svoje úsilie a pozornosť aj v takejto zložitej dobe, a že pocit úspechu môže zažiť aj vlastnou aktivitou v domácich podmienkach.

Za Vašu zodpovednú, trpezlivú a náročnú prácu Vám ďakujeme. Tešíme sa na čas, keď sa budeme môcť stretnúť osobne. V priebehu budúceho týždňa by sme chceli na našej stránke uverejňovať krátke aktivity, ktoré by mohli žiaci našej cieľovej plniť aj bez pomoci dospelých.